2018-ban Gaga főszerepet játszott az 1937-es "Csillag születik" harmadik feldolgozásában. Alakításával elsöprő sikert aratott a kritikusok körében és elnyerte "A legjobb női főszereplőnek" járó Critics’ Choice-díjat, valamint ugyanabban a kategóriában egy-egy jelölést gyűjtött be a 91. Oscar-gálán, a 76. Golden Globe-gálán, a 25. Screen Actors Guild-díjátadón, illetve a 72. BAFTA-gálán. A filmhez készült filmzenei albummal, melyen a "Shallow" című dal is megtalálható, további zenei díjakkal bővült Gaga gyűjteménye. Elnyerte "A legjobb eredeti filmbetétdalnak" járó Oscar-, Golden Globe-, és Critics’ Choice-díjakat. A 61. Grammy-gálán a dal megkapta "A legjobb popduó vagy -együttes teljesítményért", valamint "A legjobb film- és más vizuális média számára írt dalért" járó Grammy-díjakat amellett, hogy jelölést kapott "Az év dala" és "Az év felvétele" kategóriákban. A "Csillag születik" filmzenei albumával és annak "Shallow" című dalával Gaga az első olyan személlyé vált a díjátadók történetében, akit egyazon évben Oscar-díjjal, Grammy-díjjal, BAFTA-díjjal, illetve Golden Globe-díjjal jutalmaztak.